Hilton se ou rekord val in Doebai | Netwerk24
Hilton se ou rekord val in Doebai
Deur Wim Pretorius 07 November 2019 19:58
Suid-Afrika se aanslag by die Paralimpiese Wêreld-atletiekkampioenskap in Doebai het Donderdag op 'n moeilike noot begin toe Hilton Langenhoven net 'n sesde plek in die verspring in die T12-afdeling kon behaal.
Doniyor Saliev van Oezbekistan in aksie op die 2017 Para-Wêreldkampioenskap in Londen. Foto: Getty Images
Wat egter die seerste sou maak, is dat Langenhoven se byeenkomsrekord in dié nommer ná 13 jaar uiteindelik in die slag gebly het.
Hy het in 2006 in Nederland met 7,19 m oorheers, maar het Donderdag toegekyk hoe Doniyor Saliev van Oezbekistan sy rekord aan flarde laat op pad na die goue medalje met 'n afstand van 7,44 m. Hy het dié rekord in die eerste ronde opgestel en daarna boonop met drie van sy daaropvolgende spronge ook die vorige rekord verbygesteek.
Saliev was net 3 cm weg van Matthias Schroeder van Duitsland se wêreldrekord van 7,47 m.
Langenhoven kon net 'n beste poging van 6,72 m lewer in die derde ronde.
Saliev het hiermee sy titel wat hy in 2017 in Londen verower het, suksesvol verdedig. Langenhoven was toe vierde.
Jaco Smit het sy plek in die halfeindronde van die 400 m (T12) bespreek met 'n tweede plek in sy uitdun.
Smit het die wenstreep in 51.70 sekondes oorgesteek, met Mahdi Afri wat eerste was in 50.31 sek.
Afri hou ook die byeenkomsrekord in 48.60 wat hy in 2017 in Londen opgestel het.
Smit se tyd was algeheel die negende vinnigste van die uitdunne, met Oguz Akbulut van Turkye wat die vinnigste was in 50.20.
Die halfeind- en eindronde word Saterdag gehou.
Dinge het ook nie volgens plan verloop vir Ntombizanele Situ in die spiesgooi (F54) se eindronde nie.
Sy kon net een wettige poging vermag en moes eindelik met die sesde plek en 'n afstand van 14,90 m tevrede wees.
Flora Ugwunwa het met die goue medalje weggestap met 'n beste poging van 18,38 m, wat ook 'n seisoenbeste vir die Nigeriër was.